Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL ILGALAIKĖS PASKOLOS ĖMIMO**

2021 m. vasario 5 d. Nr. 34-665

Lazdijai

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalies 1 punktu, Lietuvos Respublikos 2021 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsniu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu ir atsižvelgdama į Lazdijų rajono savivaldybės kontrolės ir audito tarnybos 2021 m. vasario 4 d. išvadą Nr. AR 3.7.-17 „Dėl Lazdijų rajono savivaldybės ilgalaikės paskolos“, Lazdijų rajono savivaldybės taryba nusprendžia:

1. Leisti Lazdijų rajono savivaldybės administracijai imti iš banko 735 660 (septynių šimtų trisdešimt penkių tūkstančių šešių šimtų šešiasdešimt) eurų ilgalaikę paskolą 10 metų laikotarpiui ankstesniems skoliniams įsipareigojimams vykdyti.
2. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti paskolos sutartį, galimus jos pakeitimus ir kitus susijusius dokumentus.
3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Šarūnė Dumbliauskienė, tel. 8 613 80 879

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ILGALAIKĖS PASKOLOS ĖMIMO“ PROJEKTO**

**AIŠKINAMASIS RAŠTAS**

2021 m. sausio 29 d.

 Lazdijų rajono savivaldybės tarybos sprendimo „Dėl ilgalaikės paskolos projektams finansuoti“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalimi, Lietuvos Respublikos 2021 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsniu, Lietuvos Respublikos Vyriausybės 2004 m. kovo 26 d. nutarimu Nr. 345 „Dėl savivaldybių skolinimosi taisyklių patvirtinimo“ patvirtintų Savivaldybių skolinimosi taisyklių 4 punktu ir Lazdijų rajono savivaldybės kontrolės ir audito tarnybos išvada.

 ***Šio sprendimo projekto tikslas*** yra leisti Lazdijų rajono savivaldybės administracijai imti iš banko 735,66 tūkst. eurų ilgalaikę paskolą 10 metų laikotarpiui anksčiau prisiimtiems skoliniams įsipareigojimams vykdyti.

Lazdijų rajono savivaldybės administracija 2020 m. gruodžio 31 d. duomenimis pagal anksčiau prisiimtus ilgalaikius finansinius įsipareigojimus per 2021 m. kredito įstaigoms turi grąžinti 735,66 tūkst. eurų paskolų.

Rengiant ir formuojant 2021 m. Lazdijų rajono savivaldybės biudžetą, didelė dalis prognozuojamų pajamų bus panaudojama sritims, dėl kurių gyventojai į savivaldybę kreipiasi dažniausiai: kelių žvyravimui, asfaltavimui bei remontui, apšvietimui, vandentvarkos infrastruktūros gerinimui, daugiabučių namų automobilių stovėjimo aikštelėms ir įvažiavimams tvarkyti, sveikatos priežiūros paslaugų kokybės gerinimui, nedarbo problemų kompleksiniam sprendimui. Tad finansiniai įsipareigojimai, tai yra 735,66 tūkst. eurų, suplanuoti padengti iš naujai numatomos paimti ilgalaikės paskolos.

Atsižvelgdama į išdėstytas aplinkybes ir vadovaudamasi Biudžeto sandaros įstatymo 10 straipsnio 1 dalies 1 punktu, Lazdijų rajono savivaldybė planuoja 10 metų laikotarpiui imti ilgalaikę 735,66 tūkst. eurų paskolą anksčiau prisiimtiems skoliniams įsipareigojimams įvykdyti.

Pagal Lietuvos Respublikos 2021 metų valstybės biudžeto ir savivaldybių biudžetų finansinių rodiklių patvirtinimo įstatymo (toliau – Finansinių rodiklių įstatymas) 13 straipsnio 1 dalies 4 punktą, savivaldybės metinio grynojo skolinimosi suma finansų ministro nustatyta tvarka 2019 ir 2020 metais atrinktiems projektams, kuriais prisidedama prie regiono ir (arba) savivaldybės socialinės ir ekonominės plėtros tikslų, nustatytų strateginio planavimo dokumentuose, pasiekimo ir mažinamos savivaldybės biudžeto išlaidos ir (arba) didinamos savivaldybės biudžeto pajamos, atitinka lėšų sumą, kurios reikia šiems projektams įgyvendinti. Savivaldybės biudžeto atitiktis Fiskalinės sutarties įgyvendinimo konstitucinio įstatymo nuostatoms turi būti pasiekta per ketverių metų laikotarpį, skaičiuojant nuo pirmų metų, kai pradėta skolintis projektams įgyvendinti.

Kadangi Lazdijų rajono savivaldybė finansų ministro nustatyta tvarka 2019 ir 2020 metais atrinktų projektų nevykdė (o tai padidintų metinio grynojo skolinimosi sumą), tai, kad nebūtų pažeistos Finansinių rodiklių įstatymo 13 straipsnio 1 dalies 4 punkto nuostatos, 2021 m. gali pasiskolinti tiek, kiek einamaisiais metais grąžina paskolų, tai yra 735,66 tūkst. eurų.

Paimdama tokio dydžio ilgalaikę paskolą Lazdijų rajono savivaldybė neviršys Finansinių rodiklių įstatymo 13 straipsnio 1 dalies 1 punkte įtvirtinto limito, kad savivaldybės skola (pagal įsipareigojamuosius skolos dokumentus, įskaitant paskolos, finansinės nuomos (lizingo) sutartis, bet neapsiribojant jomis) negali viršyti 60 procentų šio įstatymo 6 priede nurodytų prognozuojamų savivaldybės biudžeto pajamų. 6 priede nurodytos prognozuojamos Lazdijų rajono savivaldybės biudžeto pajamos yra 12 mln. 149 tūkst. eurų, o skola negali būti didesnė nei 7 mln. 289,4 tūkst. eurų. 2020 m. gruodžio 31 d. duomenimis skoliniai įsipareigojimai sudarė 4 mln. 505 tūkst. eurų, tad Lazdijų rajono savivaldybė prisiimdama skolinių įsipareigojimų už 735,66 tūkst. eurų ir tokią pat sumą grąžindama bendros skolos nepadidins.

Įvertinusi iš valstybės biudžeto planuojamą gauti dotaciją, kuria bus dengiama dalis paskolos, Lazdijų rajono savivaldybė planuoja imti 735,66 tūkst. eurų paskolą anksčiau prisiimtiems įsipareigojimams įvykdyti.

***Kaip šiuo metu yra sprendžiami projekte aptarti klausimai***­ – šiuo metu savivaldybės anksčiau prisiimti skoliniai įsipareigojimai yra dengiami iš savivaldybės biudžeto pajamų.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimo projektą, Lazdijų rajono savivaldybės administracija galės paimti ilgalaikę paskolą ir užtikrinti savalaikį atsiskaitymą už anksčiau prisiimtus skolinius įsipareigojimus.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados –***  dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto valdymo skyriaus vedėja Šarūnė Dumbliauskienė.

Biudžeto, finansų ir turto valdymo skyriaus vedėja Šarūnė Dumbliauskienė